O trupă de teatru profesionist a prezentat în zece localităţi din judeţul Ilfov, în cadrul proiectului ''Cultură'n şură. Teatru pe şoseaua de centură'', 11 reprezentaţii cu spectacolul ''Doctor fără voie'' de Moliere, informează un comunicat transmis AGERPRES.



Aproximativ 2.000 de spectatori din localităţile Domneşti, Creţeşti, Buftea, Afumaţi, Cornetu, Chitila, Voluntari, Brăneşti, Islaz şi Glina au asistat la reprezentaţii.



"Victor Olăhuţ, iniţiatorul şi managerul proiectului, alături de dramaturgul Flavius Lucăcel şi actriţa Florentina Năstase, a conceput un proiect care şi-a demonstrat necesitatea şi utilitatea în mediul rural. Instituţiile de cultură sunt în marea lor majoritate aflate la oraş, iar în ceea ce priveşte teatrele acestea sunt fără excepţie situate în centrele urbane. Spectacolele de teatru sunt o necunoscută în mediul rural, aşa că vizita unei trupe profesioniste de actori este o curiozitate şi un eveniment totodată, teatrul este un prilej de divertisment, dar şi un act de cultură. Din anul 2013, caravana teatrală 'Cultură'n Şură' a traversat ţara de la sud la nord, jucând mai bine de 60 de spectacole în 36 de localităţi", se arată în comunicat.



Din distribuţia spectacolului au făcut parte Marin Grigore, Ioana Rufu, Marius Costache, Iulian Gliţă, Bogdan Costea, Lavinia Cosma, Florentina Năstase.



Comedia "Doctor fără voie" de Moliere este un spectacol produs de Asociaţia Cultură'n Şură, premiat în cadrul Festivalului Internaţional de Teatru "Atelier" 2018. Regizorul Victor Olăhuţ a mai montat spectacole la teatrele naţionale din Cluj şi Sibiu, dar şi în teatre independente din Bucureşti. Echipa de actori pe care a distribuit-o în acest spectacol este formată din profesionişti cunoscuţi publicului atât din colaborările lor cu teatre importante din ţară, cât şi din prezenţa lor pe micile sau marile ecrane, în filme de televiziune sau lungmetraje cinematografice, precizează sursa citată.



"Cultură'n Şură - Teatru pe şoseaua de centură" este un proiect finanţat prin programul "În stare de bine", implementat de Fundaţia pentru Dezvoltarea Societăţii Civile. AGERPRES/(AS - autor: Petronius Craiu, editor: Claudia Stănescu, editor online: Gabriela Badea)

Sursa foto: culturansura.ro